Sol Bellou — Vikipediya\ning. Saul Bellow\n10 iyun 1915(1915-06-10)[…]\n5 aprel 2005(2005-04-05)[…] (89 yaşında)\nŞimal-Qərb Universiteti (1937)\nyazıçı, roman yazıçısı, universitet müəllimi[d], esseist, müəllif\nSol Bellou (ing. Saul Bellow; 10 iyun 1915[…] – 5 aprel 2005[…]) — Ədəbiyyat üzrə Nobel mükafatı laureatı (1976).\nƏsl adı və soyadı Solomon Belous olan Sol Bellou Kanada doğumlu amerikan yazıçısıdır. O, Peterburqdan Kanadaya köçmüş yəhudi mühacirlərin ailəsində dünyaya gəlmişdi. Özünün etirafına görə uşaqlıq illəri "bir az xaric, bir az polyak gettosu, bir az da orta əsr" kimi keçmişdi. Ticarətlə məşğul olan atası ilə dindar anası onu sırf yəhudi ənənələri ruhunda tərbiyə etmişdilər. Kiçik yaşlarından dörd xarici dildə danışır, rus və ingilis klassikasını oxuyurdu.\nYazıçı olmağa qərar verən Sol Bellou 1933-cü ildə Çikaqo universitetinin ingilis filologiyası bölümündə təhsilə başlamışdı. Lakin üzləşdiyi antisemitizm onu Nort-Vestern universitetinin sosiologiya və antropologiya şöbəsinə dəyişilməyə məcbur etmişdi. Antropologiya bakalavrı diplomu ilə Çikaqoya qayıtdıqdan sonra pedaqoji institutda müəllim, "Britannika" ensiklopediyasında redaktor işləmişdi. 1941-ci ildə ABŞ vətəndaşlığını qəbul etmişdi.\nBu dövrdə Sol Bellou Trotski və trotskizmlə ciddi maraqlanırdı. Dostları vasitəsi ilə hətta Meksikada yaşayan Trotskidən görüş vaxtı almışdı. Lakin onun Mexikoya gəldiyi gün Stalinin bir nömrəli rəqibinin sovet kəşfiyyatının əli ilə aradan götürüldüyü məlum olmuşdu.\nSol Bellounun ilk böyük həcmli əsəri — "Yerlə göy arasındakı insan" (1944) romanı gündəliklər şəklində yazılmışdı. Burada hərbi xidmətə çağırış vərəqəsi gözləyən və həyata, müstəqil yaşayışa heç bir hazırlığı olmayan gəncin daxili dünyası psixoloji çalarlarla təsvir olunmuşdu.\nQuttenheym fondunun təqaüdü Sol Bellouya 1948-1949-cu illərdə Romada və Parisdə yaşamağa, "Oqi Marçın macəraları" romanını tamamlamağa imkan yaratmışdı. Müəllif bu uğurlu əsərə görə ədəbiyyat sahəsində Milli mükafata layiq görülmüşdü. Eyni zamanda "İlin kitabı" nominasiyasının qalibi olmuşdu. Bellou ilk diqqətəlayiq romanında sonrakı əsərləri üçün də səciyyəvi olan bir sıra poetik-üslubi yeniliklər tətbiq etmiş, yaradıcı dəsti-xəttini təkmilləşdirməyə nail olmuşdu.\n50-ci illərdə Bellou bir müddət Prinston universitetində ingilis ədəbiyyatını tədris etmişdi. Lakin getdikcə siyasiləşən, maliyyə qurumlarından asılı vəziyyətə düşən Nyu-York ədəbi mühitindən xoşlanmadığından yenidən Çikaqoya qayıtmışdı. 1962-ci ildən həyatının sonuna qədər yazıçı "həqiqi Amerika" adlandırdığı bu şəhərdə yaşamışdı. Çikaqoda bitirdiyi "Hersoq" (1964) romanına görə Sol Bellou Amerika qitəsindəki həmkarları arasında Fransa Akademiyasının mükafatını qazanan ilk yazıçı olmuşdu.\nRomanın qəhrəmanı professor Moses Hersoq get-gedə insanlara, cəmiyyət həyatına yadlaşdığını hiss edir və bütün vasitələrlə bunun qarşısını almağa çalışır. Lakin onun tənhalıqla mübarizəsi məğlubiyyətlə başa çatır. Bu sadə süjet arxasında Sol Bellou həqiqətən də Qərb və Amerika ziyalılarını düşündürən ciddi bir problemə toxunmuşdu. "Hersoq" həm də ona ABŞ-ın ikinci milli mükafatını qazandırmışdı. Bellounun əsəri ikinci dəfə ABŞ-da "İlin kitabı" elan olunmuşdu.\nİntellektual mühitin problem və mənəvi axtarışlarından bəhs edən başqa bir əsərində — "Humboldtun töhfəsi" (1975) romanında müəllif "Hersoq"da başlatdığı mövzunu daha dərin təhlil və inandırıcı müşahidələrlə davam etdirmişdi. Ümumiyyətlə, ziyalının cəmiyyətdəki mövqeyi və mənəvi nüfuzu məsələsi daim Bellounun diqqət mərkəzində dayanan mövzulardan idi. Bu əsər də mükafatsız qalmamış, yazıçı 1976-cı ilin Pulitser laureatı olmuşdu.\nSol Bellou çağdaş amerikan ədəbiyyatında təkcə romanlar müəllifi kimi tanınmamışdı. 1964-cü ildə Brodveydə onun dramaturgiyada debütü sayılan "Sonuncu təhlillər" pyesi tamaşaya qoyulmuşdu. Nəhayət, Bellou ilin ən yaxşı kitabına görə üç dəfə ABŞ Milli mükafatını alan yeganə amerikan yazıçısıdır. "Cənab Sammlerin planeti" (1971) romanı ilə o, üçqat laureata çevrilmişdi.\nGöründüyü kimi, əsərlərinin miqyası, əhatə dairəsi və cəmiyyətə təsiri baxımından Sol Bellou inadla Nobelə doğru irəliləyirdi. Yazıçının bu niyyəti 1976-cı ildə reallaşdı. Həmin il İsveç Akademiyası "yaradıcılığında biri-biri ilə sıx çulğalaşan humanizm və müasir mədəniyyətin dərin təhlilinə görə" yəhudi əsilli amerikan yazıçısını ilin Nobel laureatı elan etdi. Yeni laureat saat yarımlıq Nobel mühazirəsində yalnız ədəbiyyatın problemlərindən danışmışdı.\nBir sıra opponentlər Sol Bellounun məhz 1976-cı ildə Nobel mükafatı almasını siyasi qərar sayır, İsveç Akademiyasının ABŞ-nın yaranmasının 200 illik yubileyinə (1776-1976) töhfəsi kimi qiymətləndirirlər.\n1976-cı ildə Sol Bellounun İsrailə səfər təəssüratlarını əks etdirən "Yerusəlimə və geriyə" kitabı çap olunmuşdu. Digər əsərlərindəki kiimi bu kitabında da Bellou yəhudi ideyasının qızğın tərəfdarı kimi çıxış etmişdi. Onun bir sıra hallarda özünü "amerika yazıçısı" yox, "yəhudi yazıçısı" adlandırması faktı da bəllidir. Müəllifin bu əsəri İsraildə də müəyyən mübahisələr doğurmuşdu.\nDövrün dəbdə olan intellektualı kimi Sol Bellou bir çox məşhur ictimai-siyasi xadimlərlə, dövlət adamları ilə sıx təmaslara malik idi. O, bohema həyatı keçirirdi. Yazıçı rəsmən beş dəfə evlənmişdi. Soyadlarından da aydın göründüyü kimi xanımlarının ikisi erməni əsilli olmuşdular.\nBir çox yüksək mükafatlar almasına baxmayaraq, Sol Bellounun yaradıcılığını məşhur müasirlərinin heç də hamısı qəbul etmirdi. Məsələn, Rusiyadan olan mühacir yazıçı və keçmiş Nobel iddiaçısı V.Nabokov onu açıq şəkildə "ortabab cızmaqaraçı" adlandırmışdı.\nSol Bellou 5 aprel 2005-ci ildə ABŞ-ın Massaçusets ştatının Bruklayn şəhərində vəfat etmişdir.\n↑ 1 2 3 4 Saul Bellow // Encyclopædia Britannica (ing.).\n↑ 1 2 Saul Bellow // Internet Broadway Database (ing.). 2000.\n↑ 1 2 Saul Bellow // Brockhauz Ensiklopediyası (alm.). / Hrsg.: Bibliographisches Institut & F. A. Brockhaus, Wissen Media Verlag\n↑ 1 2 https://www.nytimes.com/books/00/04/23/specials/bellow.html.\n↑ 1 2 http://www.nytimes.com/2001/12/09/books/actions-speak-only-as-loud-as-words.html.\n↑ 1 2 http://www.nytimes.com/2001/12/09/books/review/09GRAYLT.html.\nČSFD · Discogs · Internet Broadway Database · IMDb · MusicBrainz · Лаборатория Фантастики\nBöyük katalan · Böyük norveç · Böyük rus · Qısa yəhudi · Kruqosvet · American National Biography · Britannica (onlayn) · Brockhaus · Notable Names Database · Prabook · Universalis\nMənbə — "https://az.wikipedia.org/w/index.php?title=Sol_Bellou&oldid=6253914"\nBu səhifə sonuncu dəfə 25 dekabr 2021 05:29 tarixində redaktə edilib.


Archives for Dekabr 2018 | PCC blog - Page 2\n25 dekabr tarixində Psixologiya Elmi-Tədqiqat İnstitutu nəzdində fəaliyyət göstərən Psixoloji Xidmət və Reabilitasiya Mərkəzində ödənişsiz diaqnostika keçiriləcək. İştirak etmək istəsəz, unutmayın ki, öncədən qeydiyyatdan keçməyiniz mütləqdir. Bunun üçün isə aşağıda qeyd olunan nömrələrlə əlaqə saxlayıb ad soyadınızı yazdırmanız kifayət edir. Əlaqə nömrələri: 0552572700; ☎0124803629\n“Pİ-HELP” – “Obsessiv-kompulsiv pozuntu”\nPsixologiya Elmi-Tədqiqat İnstitutu nəzdində fəaliyyət göstərən Psixoloji Xidmət və Reabilitasiya Mərkəzi sizi 13 dekabr, saat 12:00-da psixoloq Leyla Əsədovanın təqdimatında baş tutacaq “Obsessiv-kompulsiv pozuntu” adlı təlimə dəvət edir. Təlim ödənişsizdir və qeydiyyat başlamışdır. İştirak etmək istəsəniz, aşağıdakı nömrələrlə əlaqə saxlamağınız kifayətdir:☎0124803629; 0552572700\n“Pİ LİVE” – “Ailə konfliktlərinin uşaq psixologiyasına təsiri ”\n8 dekabr tarixində Psixologiya Elmi-Tədqiqat İnstitutu nəzdində fəaliyyət göstərən Psixoloji Xidmət və Reabilitasiya Mərkəzinin psixoloqu Ruhiyyə Rüstəmova “Pİ LİVE” ( Psixoloqla canlı ünsiyyət) rublikamızın növbəti qonağı olacaq. Rəsmi Fecebook və İnstagram səhifəmizdə baş tutacaq və 1 saat boyunca davam edəcək canlı yayımda “Ailə konfliktlərinin uşaq psixologiyasına təsiri ” mövzusunda danışacağıq. Mövzuyla bağlı bütün suallarınız psixoloq… Ətraflı\n“İmtahan qabağı stressin aradan qaldırılması”\n13 dekabr 2018 tarixində Psixologiya Elmi Tədqiqat İnstitutunun sədri, psixoloq Elnur Rüstəmov İlyas Əfəndiyev adına Elitar Gimnaziyanın qonağı oldu. Psixoloq şagird heyəti ilə görüşərək “İmtahan qabağı stressin aradan qaldırılması” mövzusunda çıxış etdi. Görüş zamanı şagirdləri narahat edən əsas psixoloji məqamlara toxunuldu və qarşılıqlı müzakirə əsasında şagirdlərin sualları psixoloq tərəfindən cavablandırıldı.\nTələbə Psixoloqların I Ümumrespublika Konfransı\n23 dekabr 2018 ci il tarixi, saat 09:00-18:00-da Psixologiya Elmi Tədqiqat İnstitutunda “Tələbə Psixoloqların I Ümumrespublika Konfransı” keçiriləcək. Konfransın spikerləri:1. Araz Manuçöhri-Lalei 2. Mələk Kərimova 3. Orxan Oruc4. Narınc Rüstəmova5. Gülər Məmmədova Konfransın keçiriləcəyi məkan:Psixologiya Elmi-Tədqiqat İnstitutu (Konfrans Zalı) Konfransın keçiriləcəyi tarix:23Dekabr | 09:00-18:00 (yemək və çay fasiləsi daxil) Konfransda iştirak ödənişlidir.Tələbələr üçün 25 AZNDigər (tələbə olmayan)… Ətraflı\n“Pİ-TALK” – ELNUR RÜSTƏMOV\n09.12.18 tarixində “Pİ-talk” layihəsi çərçivəsində Psixologiya Elmi-Tədqiqat İnstitutunun sədri, psixoloq Elnur Rüstəmov “Ailə Psixologiyasi” mövzusunda çıxış etdi\n“Uğura gedən yolda pozitiv düşüncənin rolu” təlim\nPsixologiya Elmi-Tədqiqat İnstitutu BDU-nun Psixologiya kafedrasının baş müəllimi, psixologiya üzrə fəlsəfə doktoru, konsultant, hipnoterapevt Kamilə Kazımovanın təqdimatında “Uğura gedən yolda pozitiv düşüncənin rolu” təlimini təqdim edir! TƏLİM MÖVZULARI: – Pozitiv düşüncə nədir? – Pozitiv düşüncənin inkişafı üçün üsullar – Silva metodu – Cazibə qüvvəsi ilə istədiyimizi necə əldə etmək olar? – NLP vasitəsilə simpatiya və… Ətraflı\nPsixologiya Elmi-Tədqiqat İnstitutu yeni “Pİ-TALK” layihəsini təqdim edir.Belə ki, layihə çərçivəsində ayda bir dəfə olmaqla öz sahəsində tanınmış şəxslərlə görüş təşkil olunacaqdır.Layihəmizin ilk günündə Psixologiya Elmi-Tədqiqat İnstitutunun sədri, psixoloq Elnur Rüstəmov “Ailə Psixologiyasi” movzusunda çıxış edəcəkdir.MÜZAKİRƏ OLUNACAQ MÖVZULAR:-Ailə nədir? -Ailə genoqramı -Ailə parametrləri -Kişi və qadın münasibətlərinin ailə psixologiyasına təsiri GÖRÜŞÜN MƏKANI: Psixologiya Elmi-Tədqiqat İnstitutu… Ətraflı\n“RE-BRAİN” Şəxsi İnkişaf təlimi\n2 dekabr tarixində Psixologiya Elmi-Tədqiqat İnstitutunda Orxan Şahbazın təqdimatında “RE-BRAİN Şəxsi İnkişaf” təlimi keçirildi.\n“Psixologiyaya Giriş” təlimi\n1 dekabr tarixində Psixologiya Elmi -Tədqiqat İnstitutunda Psixologiya üzrə fəlsəfə doktoru, psixoloq Məhərrəm Əliyevin təqdimatında “Psixologiyaya Giriş” təliminin ilk modulu keçirildi. İlk mövzu “Psixologiya elminin mahiyyəti və psixoloji əsasları” oldu\nKlinik Psixologiya Kursunun Vlll modulu\nKlinik Psixologiya Kursunun Vll modulu\n28.12.2019 tarixində institutumuzda “Psixoterapiyanın texnikaları” adlı praktik təlim baş tutdu.\nlV Könüllü Fəaliyyət Proqramına iki mərhələdən ibarət qeydiyyat başa çatdı.\nLoqopediya Kursu 23.12.2019 tarixində başa çatdı.


02-05-2019 14:26 - Olaylar.az - Hadisə 3\nBBC-nin 39 yaşlı aparıcısı yol qəzasında ölüb.\n02-05-2019 18:47 - Ona.az - Hadisə\nNazirlik ötən ayla bağlı statistikanı açıqladı\n02-05-2019 13:57 - Yenisabah.az - Hadisə\nTəhsil Nazirliyinin Telefon Məlumat Mərkəzinə (“Qaynar xətt” xidməti, telefon: 146) daxil olan zənglər vəVətəndaşların Qəbulu Mərkəzində 2019-cu ilin aprel ayında vətəndaşlara göstərilən xidmətlərlə bağlı statistika açıqlanıb. “Yeni Sabah” xəbər verir ki, qeyd olunan müddət ərzində həmin mərkəzlərə ümumilikdə 15 773 müraciət daxil olub.\nQazaxda 38 yaşlı qadın bıçaqlanıb\n02-05-2019 12:16 - Musavat.com - Hadisə\n"Report"un Qərb bürosunun məlumatına görə, rayonun Birinci Şıxlı kənd sakini 38 yaşlı Elmira Tapdıq qızı Orucova boyun, kürək və bədənin digər nahiyələrindən çoxsaylı bıçaq xəsarəti ilə Qazax rayon Müalicə və Diaqnostika Mərkəzinə yerləşdirilib. Həmin şəxs polis əməkdaşları tərəfindən saxlanılıb.\nXətaidə polis əməliyyatı:bir nəfər saxlanıldı\n02-05-2019 09:59 - Olaylar.az - Mədəniyyət\nKadrlar hər kəsi təəccübləndiribŞoumen, tanınmış teleaparıcı Murad Dadaşov rəqqasə Renkanın arxiv görüntülərini yayıb. AzNews.az xəbər verir ki, 2015-ci ildə yayımlanan müsabiqələrdən birində çəkilmiş görüntülər hər kəsi şoka salıb.\n02-05-2019 09:55 - Olaylar.az - Hadisə\nAxar.azOxu.az-a istinadən xəbər verir ki, Zərifə Əliyeva adına Göz Xəstəxanasının yaxınlığındakı avtomobil parklarından birində "Gelandevagen" bilərəkdən oradakı avtomobilləri əzib. Sürücü avtomobili park halında olan 12 avtomobilə çırpıb.


Mircəlal Kazımi: Bu günə qədər 356 böyrək və 107 qaraciyər transplantasiya olunub - AZƏRTAC – Azərbaycan Dövlət İnformasiya Agentliyi\nMircəlal Kazımi: Bu günə qədər 356 böyrək və 107 qaraciyər transplantasiya olunub\nBakı, 20 iyul, Əziz Məmmədov, AZƏRTAC\nTransplantasiya Azərbaycan tibbi üçün yeni sahə deyildir. Hələ 1971-ci ildə akademik Mirməmməd Cavadzadə tərəfindən Cənubi Qafqazda və Yaxın Şərqdə ilk dəfə böyrək köçürülməsi əməliyyatı uğurla aparılıb. Amma bəzi səbəblərə görə, milli səhiyyədə böyrək və qaraciyər transplantasiyasında 2000-ci illərə qədər müəyyən fasilə yaranıb. 2000-ci illərin əvvəlində professor Kamal Abdullayevin iştirakı ilə xarici həkimlər, xüsusən iranlı həkimlər tərəfindən bir sıra böyrək köçürülməsi əməliyyatı aparılıb. Yerli həkimlər analoji əməliyyatlara yalnız 2008-ci ildə başlayıblar. Məsələn, dünyada ən ağır cərrahiyyə əməliyyatlarından biri sayılan qaraciyər transplantasiyası əməliyyatı Qafqazda ilk dəfə 2008-ci il dekabrın 12-də Mərkəzi Neftçilər Xəstəxanasının (MNX) “Cərrahiyyə və orqan transplantasiyası” bölməsində aparılıb. Həmin bölmə bir dəstə həkim Türkiyə, Yaponiya, Böyük Britaniyada müvafiq təhsil alıb vətənə qayıdandan və işə başlayandan sonra təşkil edilib. Mütəxəssislərimizin nəticələri dünya standartlarına cavab verir. Məsələn, Fransa və Almaniyadan olan professorların audit yoxlamasından sonra MNX-nin “Cərrahiyyə və orqan transplantasiyası” bölməsi Qaraciyər Transplantasiyası üzrə Avropa Registrinə (European Liver Transplant Register) qəbul edilib. Bu günə qədər xəstəxanada böyrək transplantasiyası üzrə 356, qaraciyər transplantasiyası üzrə 107 əməliyyatın aparılması nailiyyətlərin məntiqi nəticəsidir.\nAZƏRTAC xəbər verir ki, bu sözləri Səhiyyə Nazirliyinin Transplantologiya işinin təşkili üzrə Əlaqələndirmə Şurasının üzvü, MNX-nin “Cərrahiyyə və orqan transplantasiyası” bölməsinin müdiri, tibb üzrə fəlsəfə doktoru Mircəlal Kazımi “Azərbaycanda transplantologiyanın bu günü və perspektivləri” mövzusunda mətbuat konfransında söyləyib.\nM.Kazımi xatırladıb ki, 1999-cu il oktyabrın 28-də “İnsan orqan və (və ya) toxumalarının transplantasiyası haqqında” Azərbaycan Respublikasının Qanunu qəbul edilib, 2000-ci ildə Nazirlər Kabinetinin qərarı əsasında transplantasiyasına icazə verilmiş orqan və ya toxumaların siyahısı tərtib edilib. O deyib: “Transplantasiya məsələlərində məsuliyyət birbaşa həkimlərin üzərinə düşür və buna görə də beyin ölümünün hansı mərhələsində orqanların transplantasiyasının mümkün olması məsələsi müzakirə edilməlidir. Meyitdən orqanların kəsilib götürülməsi məsələsi də təkcə bizdə deyil, bütün dünyada mübahisələr doğurur. Hazırda insan orqan və ya toxumalarının transplantasiyası haqqında qanuna dəyişikliklər edilir, axı canlı donorlardan yalnız böyrək və ya qaraciyər köçürmək olar. Özü də pasiyentlərə yalnız yaxın qohumlarının orqanları köçürülür, halbuki bütün dünyada ölən adamların orqanlarının transplantasiyası tətbiq edilir. Hazırda ölkədə kəskin orqan çatışmazlığı hiss edilir. Donorun fiziki sağlamlığı böyük əhəmiyyət daşıyır. Elə hallar olur ki, hətta ən yaxın qohumların böyrək və qaraciyəri pasiyentlərə uyğun gəlmir. Odur ki, orqan axtarışı Azərbaycan transplantologiyasının əsas problemlərindən biridir. Eyni zamanda, ölü donordan orqanların transplantasiyası mədəaltı vəzi və onun seqmentlərinin, onikibarmaq bağırsaq ilə birlikdə mədəaltı vəzinin, gözdə buynuz təbəqəsinin köçürülməsinə imkan verəcək. Bir çox məsələlərin qanunvericiliklə tənzimlənməsinə baxmayaraq, transplantologiya xeyli sayda sosial, psixoloji və hüquqi nüansları nəzərdə tutur”.\nM.Kazımi Əlaqələndirmə Şurasının fəaliyyətinə də toxunaraq deyib: “İnsan orqanlarının və toxumalarının köçürülməsi məqsədi ilə respublikada səhiyyə naziri Oqtay Şirəliyevin əmri ilə Səhiyyə Nazirliyi yanında Transplantologiya işinin təşkili üzrə Əlaqələndirmə Şurası yaradılıb. Bundan əlavə, nazirin əmri ilə Şuranın tərkibi təsdiq edilib, bir sıra mühüm tapşırıqlar verilib. Əməliyyata ehtiyacı olan pasiyentlərin siyahılarının tərtib edilməsi Əlaqələndirmə Şurasının fəaliyyətinin əsas bəndlərindən biridir. Nazirlik Şuraya insan orqan və toxumalarının transplantasiyasının əlaqələndirilməsini, spesifik analizlərin aparılmasını, orqan köçürülməsinə ehtiyacı olan xəstələrin reyestrinin tərtib edilməsini, transplantasiya əməliyyatlarının növbəlilik prinsipi əsasında təşkilini tapşırıb. Əlaqələndirmə Şurası yaxın günlərdə nazirliyə transplantologiya sahəsinin təkmilləşdirilməsi, habelə donor bankının yaradılması üzrə Konsepsiya təqdim edəcək. Əhaliyə göstərilən tibbi xidmətlərin keyfiyyətini yaxşılaşdırmaq üçün səhiyyənin ayrı-ayrı sahələrində dövlət proqramlarının rolunu xüsusi qeyd etmək istəyirəm. Məsələn, 2011-ci ildə Naxçıvan Muxtar Respublikası Səhiyyə Nazirliyinin tarixində ilk dəfə MNX briqadası tərəfindən böyrək köçürülməsi əməliyyatı uğurla həyata keçirilib. Regional həkimlər müntəzəm əsasda xəstəxanamızda ixtisasartırma kursları keçir, habelə cərrahiyyə əməliyyatlarında bilavasitə iştirak ediblər”.\nAZERTAG.AZ :Mircəlal Kazımi: Bu günə qədər 356 böyrək və 107 qaraciyər transplantasiya olunub


YAP-dan Siyavuş Novruzovla bağlı açıqlama - KAİNAT.TV\nHome/SİYASƏT/YAP-dan Siyavuş Novruzovla bağlı açıqlama\nYAP-dan Siyavuş Novruzovla bağlı açıqlama\nBu təyinatdan sonra sosial şəbəkələrdə deputat Siyavuş Novruzovun istefa verdiyi YAP icra katibinin müavini vəzifəsinin də Aydın Hüseynova tapşırıldığını iddia edənlər var.\nKainat.tv xəbər verir ki, partiyanın mətbuat katibi Hüseyn Paşayev isə sözügedən iddiaların tamamilə əsassız olduğunu qeyd edib:\n“Təşkilat şöbəsinin müdiri vəzifəsi tamam fərqli təyinatdır. Bu, icra katibinin müavini demək deyil. İcra katibinin müavini postu hələlik boşdur”.\nH.Paşayev onu da qeyd edib ki, YAP İcra katibinin müavini vəzifəsinə partiya sədrinin təqdimatı , İdarə Heyətinin təsdiq etməsi ilə təyinat mümkün ola bilər:\n“YAP sədri, cənab prezident İlham Əliyevin təqdimatı və partiya İdarə Heyətinin təsdiq etməsi ilə icra katibinin müavininin kimliyi müəyyənləşəcək. Belə bir addım atıldıqda, mütləq ictimaiyyətə də məlumat veriləcək”.\nXatırladaq ki, YAP icra katibinin keçmiş müavini, deputat Siyavuş Novruzov idi. O, koronovirus pandemiyası ilə bağlı xüsusi karantin rejiminin qaydalarını pozaraq, akademik Ramiz Mehdiyevin nəvəsinin toy mərasimində iştirakına görə, həm ictimai qınağa, həm də inzibati məsuliyyətə cəlb edildi. Bundan sonra Siyavuş Novruzov partiyada tutduğu vəzifədən istefa verdi. Hazırda qeyd edildiyi kimi, hakim partiyada icra katibinin müavini postuna təyinat olmayıb. ///modern.az\nVenesuela ABŞ təyyarəsini vurub


Rövnəq Abdullayevin diqqətinə! » Football-plus.az\n11 yan 21:35olke\n5 paytaxt təmsilçisinə 2 bölgə komandası qədər maraq yoxdu\nBelə baxanda, Azərbaycan çempionatı gərginliyinə və oyun səviyyəsinə görə heç də pis təsir bağışlamır. Rusiya və Ukrayna çempionatını çıxsaq, digər MDB ölkələrinin çempionatları premyer-liqamızla ayaqlaşa bilmir. Əbəs yerə “avrokuboklar çempionatın güzgüsüdü” demirlər ki. Son 5 ildə “Neftçi”, “Qəbələ” və “Qarabağ” Avroliqanın qrupunda üst-üstə 6 dəfə çıxış edib. Ağdamlılar hətta daha artığını edib, Çempionlar Liqasının qrupuna yüksəldi. Yəni dünyanın istənilən ortabab futbolçusu Azərbaycanda çıxış etməyə ağız büzə bilməz.\nSadəcə, bir böyük dərdimiz – azarkeş sayının azlığı - var ki, illərdi buna çarə tapılmır. Düzünə qalsa, “peraşki” dövründə ölkə futboluna maraq indikindən yüksək idi. İnternet dövrü gəldi, oyunlar televiziya vasitəsi ilə canlı yayınlanmağa başladı, təmsilçilərimizin avrokuboklardakı uğurlu çıxışı daxili birinciliyə marağı öldürdü – bütün bunlar bir çox futbolsevərin stadiona gedən ayağını “kəsdi”. Bu mənada “Xəzər Lənkəran”la “Neftçi” arasındakı “böyük oyun”un tarixə qovuşmasını da qeyd etməliyik.\nOyunbaşına 2262 nəfər düşür\nƏvvəla ondan başlayaq ki, 14 turdakı 56 oyunu ümumilikdə 126670 nəfər izləyib. 14 tura böləndə, hərəsinə 9047 nəfər düşür. Oyunbaşına isə 2262 nəfər edir. Turlar üzrə statistik göstərici belədi:\nRəqəmlərdən də göründüyü kimi, ən çox futbolsevərin əziyyət çəkib stadiona təşrif buyurduğu 11-ci tur olub. Həmin 17400 nəfər noyabrın 4-5-də arenaların yolunu tutub. 6-cı turdakı durum isə faciəvidi. 4 oyuna ümumilikdə 3870 nəfər canlı baxıb. Bunun 1300-ü “Sumqayıt” – “Qəbələ” oyununa təsadüf edib.\nƏn çox azarkeşin izlədiyi oyun 11-ci tura təsadüf edib. “Kəpəz”in Gəncədə “Qarabağ”a 0:2 uduzduğu qarşılaşmada tribunalarda 13300 tərəfdar olub. Yerli azarkeşlərin Çempionlar Liqasının qrupunda çıxış etmiş rəqibi canlı izləmək istəyi başadüşüləndi. Buna yaxın rəqəmlər də məhz qərbin paytaxtında qeydə alınıb.\nKəpəz – Sumqayıt – 9500\nKəpəz – Səbail – 9300\nKəpəz – Qəbələ - 8500\nKəpəz – Neftçi – 8000\nBölgələrdə futbola olan maraq haqda uzun-uzadı danışmağa ehtiyac yoxdu. Futbolla yeni-yeni maraqlanmağa başlayanlar da vəziyyətlə tanışdı. Paytaxtda ən çox azarkeş toplayan oyun isə çempionatın açılış turuna təsadüf edib. “Neftçi” – “Qarabağ” matçında “Bakcell Arena”ya 4800 nəfər təşrif buyurub. Maraqlıdı ki, buna yaxın rəqəmlərdə də “ağ-qaralar”ın adı var.\nQarabağ – Qəbələ - 4200\nNeftçi – Sumqayıt – 4000\nKeşlə - Kəpəz – 4000\nQarabağ – Neftçi - 3500\nKeşlə - Neftçi – 3500\nMaraqlıdı ki, ən az azarkeşin baxdığı matç bölgədə baş tutub. Həm də bölgə təmsilçilərinin oyununda. 7-ci turdakı “Qəbələ” – “Kəpəz” qarşılaşması zamanı stadionda vur-tut 175 tərəfdar olub. Ardıcıl iki il Avroliqanın qrup mərhələsində çıxış etmiş, bu gün çempionluğa namizədlərdən olan “Qəbələ”nin yerli camaat tərəfindən bu cür “hörmətə” layiq bilinməsi ürəkağrıdan mənzərədi. Buna yaxın rəqəmlər isə “Səbail”in “hesabındadı”.\nSəbail – Neftçi – 200\nSəbail – Qəbələ - 200\nSəbail – Keşlə - 250\nKeçək yazının “yağlı” hissəsinə. İllərdi danışılan bölgə - paytaxt rəqabətinə. Çempionatda bölgədən cəmi iki iştirakçı var: “Qəbələ” və “Kəpəz”. Birincilər bütün oyunlarını “doğma divarlar” arasında keçirdiyi halda, gəncəlilər örtüyün yenilənməsinə görə 3 ay gözləməli oldu. Belədə cəmi 6 oyunu baş tutdu ki, onlardan 1-i Yevlaxda oynanıldı. Başqa cür desək, gəncəli fanatlar sevdikləri komandanı cəmi 5 halda Gəncədə iş başında görüb. Bu 13 oyunu üst-üstə 60275 nəfər izləyib. Bu göstəricidən cəmi 9675-i “Qəbələ”nin payına düşür. Qalan 50600 nəfər “Kəpəz”in azarkeşləri olur. Bu isə o deməkdi ki, ümumi azarkeş sayının – 126670-in təxminən yarısı bölgələrin hesabındadı. Qısası, bölgələrdə keçirilən həmin 13 oyunun ümumi azarkeş sayı Bakıda və Sumqayıtda baş tutan 43 oyundakı tərəfdarların sayı ilə aşağı-yuxarı eynidi.\n“Sumqayıt” ekvator xətti kimidi. Nə paytaxta aiddi, nə də bölgə saya bilirik. Bakıyla rayonların arasında yerləşir. Ona görə də “kimyaçılar”ın göstəricilərini heç birinə aid etmirik. “Kapital Bank Arena”da keçirilən 6 oyunu ümumilikdə 7952 nəfər izləyib. Bu da orta hesabla 1325 edir.\nBakıda və Bakıətrafı qəsəbələrdə baş tutan 37 qarşılaşmada stadionlara 58443 nəfər gəlib. Gəncəylə Qəbələdəkindən az. Ümumi sayda üstünlük “Qarabağ”ın tərəfindədi. Ağdamlılar evdə 8, “Neftçi” 6 oyun keçirdiyindən, ortalama göstəricidə “ağ-qaralar” önə keçir. “Səbail”in vəziyyəti isə ürək ağrıdır. Debütant demək olar, azarkeşsizdi. 8 ev oyununu vur-tut 2753 nəfər izləyib ki, onlardan yarısı qonaq fanatlar olub. Deyək ki, ev oyunlarının “Dalğa Arena”da keçirilməsi müəyyən mənada təsirini göstərib. Bəs 14-cu turda “Bayıl Arena”da baş tutan görüşü cəmi 350 azarkeşin izləməsinə nə deyək?\nKəpəz 6 50600 8430\nQarabağ 8 19200 2400\nNeftçi 6 15320 2553\nKeşlə 8 13120 1640\nSumqayıt 6 7952 1325\nQəbələ 7 9675 1382\nZirə 7 8050 1150\nSəbail 8 2753 344\nRəqəmlər üzərində “gəzişəndən” sonra əlavə şərhə ehtiyac qalmır. Vaxtilə lənkəranlı azarkeşlərin ölkə futboluna göstərdiyi marağı bu gün gəncəlilər nümayiş etdirməkdədi. Həm də hansı komandaya. Məğlubiyyətləri sıralayana, turnir cədvəlində sonuncu olana. Rövnəq Abdullayev hər nə qədər sponsorsuzluqdan gileylənsə də, yaxın ətrafının maliyyə ayırdığı “Səbail”in vəziyyətinə baxmaq yetər. Bakının “yağlı” rayonunu təmsil edən komandanı dəstəkləyən yoxdu. 5-10 nəfərdi ki, onlar da ya muzdlu azarkeşlərdi, ya da hansısa futbolçuların yaxınlardı. Odu ki, Topaz premyer-liqası paytaxtdan kənara çıxana qədər azarkeş marağından, intriqadan danışmaq artıqdı. Sadəcə, “bizim ölkədə də futbol var” görkəmini yaratmaqdı bugünkü durum.\n"Səbail"in əvəzediciləri də "Kəpəz"ə qənim oldu İlk dövrədən yadda qalan məqamlar “Qəbələ”nin azarkeş dərdi var Hamı futbol üçün darıxıbmış... Premyer-liqada azarkeş mənzərəsi


Ana səhifə » Xəbər lenti\t» Azərbaycanda koronavirusdan 180 nəfər sağalıb, 219 yeni yoluxma faktı qeydə alınıb\nAzərbaycan Respublikasında koronavirus infeksiyasından 180 nəfər müalicə olunaraq sağalıb, 219 yeni yoluxma faktı qeydə alınıb.\nHazırkı dövrədək ölkəmizdə 233 min 989 nəfərin koronavirus infeksiyasına yoluxması faktı müəyyən edilib. Onlardan 228 min 479 nəfər müalicə olunaraq sağalıb, 3213 nəfər vəfat edib. Aktiv xəstə sayı 2297 nəfərdir.\nÖtən müddət ərzində 2 milyon 583 min 362 test aparılıb. Bugünkü test sayı isə 6908-dir.


Milli teatrımızın inkişafında Tiflis Azərbaycan Teatrının müstəsna rolu olub. Bu teatrda Azərbaycan və dünya dramaturgiyasının klassik nümunələri tamaşaya qoyulub.\nAyrı-ayrı dramaturqların, habelə rejissor və aktyorların yetişməsində də Tiflis Azərbaycan teatrının rolu danılmazdır. İlk addımlarını burada atan, bərkiyən bir sıra teatr həvəskarları sonradan Azərbaycanın müxtəlif teatrlarının aparıcı aktyorları olmuş, milli kinomuzun iftixarına çevrilmişlər.\nGörkəmli səhnə xadimlərindən Mustafa Mərdanov, Əli Qurbanov, Mirseyfəddin Kirmanşahlı, Ülvi Rəcəb, Əbülfət Vəli və bir çox başqaları ilk səhnə addımlarını bu teatrda atmış, görkəmli rejissor Aleksandr Tuqanovun Azərbaycan teatrı ilə ilk tanışlığı burada olmuşdur. Tiflis teatrının Azərbaycan səhnəsinə verdiyi simalardan biri də qüdrətli teatr və kino aktyoru, Xalq artisti Möhsün Sənanidir.\nMöhsün Sənani 1900-cü ildə Tiflisdə doğulub. Kiçik yaşlarında ata-anasını itirib və buna görə də xalası Zinyət xanımın himayəsidə yaşayıb. Qeyd edək ki, Zinyət xanım iki tanınmış aktyorun - Azərbaycanın Xalq artisti Əli Qurbanovun və Gürcüstanın Əməkdar artisti Abbas Qurbanovun anasıdır.\nMöhsün kiçik yaşlarından teatr sənətinə xüsusi həvəs göstərmiş, Tiflisdə göstərilən qastrol tamaşalarına maraqla baxmışdır. İlk dəfə o, «Şəbih» mərasimində uşaq obrazı yaratmışdır. Teatrşünas Azad Dadaşov aktyorun şəxsi arxivindən götürdüyü xatirələrindən aşağıdakı parçanı özünün «Möhsün Sənani» kitabına daxil etmişdir: «Uşaqlıqda ürəyəyatan məlahətli səsim vardı. Məhəllə qızları, qadınları bir yerə yığışanda həmişə məni aparıb oxutdurardılar. Qonşuluğumuzda yaşayan görkəmli Azərbaycan aktyorlarından Mirzəxan Quliyev, Mirseyfəddin Kirmanşahlı, İbrahim İsfahanlı və Həsən Səbri mənim səsimi eşitmişdilər. Bir gün onlar məni teatra dəvət etdilər. Əvvəllər teatrda sözsüz rollarda çıxış edərdim. Bəzi tamaşalarda isə oxumaq lazım gəldikdə səhnənin arxasında durub həvəslə oxuyardım».\nMəhz həmin vaxtlar o, teatr həvəskarı kimi müxtəlif tamaşalarda çıxış edir. Onun «Xorxor» tamaşasında yaratdığı Seyfulla obrazı uğurlu alınır. Mirzəli Abbasov, Mirzəxan Quliyev, İbrahim İsfahanlı və başqa aktyorlar onun istedadını yüksək qiymətləndirirlər. Bu isə Möhsünü daha da həvəsləndirir və ömür yolunu müəyyənləşdirir - o, aktyor sənətini seçir.\nYeri gəlmişkən, qeyd edək ki, Mirzəxan Quliyev istedadlı komik aktyor və rejissor olmuşdur. Müasirlərinin xatirələrindən məlum olur ki, Tiflis teatrının səhnəsində yaratdığı Kərəməli («Hacı Qara»), Hacı Qəmbər ( «Hacı Qəmbər»), Muradxan («Əlli yaşında cavan»), Jorj Danden («Jorj Danden») obrazları onu xeyli şöhrətləndirmişdir. Mirzəxan Quliyev özünün hazırladığı «Zorən təbib» tamaşasında təbib rolunda böyük uğurla çıxış etmişdir. Tiflis teatrının bir sıra aktyorları sənət sirlərini məhz ondan öyrənmişlər.\nBu teatrda aktyorların yetişməsində xüsusi xidmətləri olan sənətkarlardan biri də Gürcüstanın Əməkdar artisti Mirzəli Abbasovdur. Möhsün Sənani də sənət sirlərini ilk dəfə bu iki aktyordan öyrənmiş və sonradan Azərbaycan teatrı və kinosunun qüdrətli simalarından birinə çevrilmişdir.\nMöhsün Sənaninin səhnə həyatının unudulmaz anlarından biri Tiflisdə böyük sənətkar Hüseyn Ərəblinskinin hazırladığı tamaşada çıxış etməsi və onunla tərəf-müqabil olmasıdır. Hüseyn Ərəblinski 1914-cü ildə Tiflisə gəlir və burada yerli aktyorların iştirakı ilə türk yazıçısı Şəmsəddin Saminin «Gaveyi-ahəngər» pyesini tamaşaya hazırlayır. Möhsünə bu tamaşada Bəhram rolu tapşırılır və gənc aktyor ona tapşırılan işin öhdəsindən ləyaqətlə gəlir.\nTədqiqatçılardan Abbas Hacıyevin və Azad Dadaşovun araşdırmalarına istinadən demək olar ki, məhz bu tamaşadan sonra Möhsün Sənani daha da şöhrətlənmiş və bu uğur onun inkişafında mühüm rol oynamışdır.\nMöhsün Sənani 1914-1919-cu illər arasında Tiflis teatrında «Gaveyi-ahəngər»də Bəhramla yanaşı, həm də Qəhlan, «Nadir şah»da Rzaqulu və Heydər xan, «Arşın mal alan»da Vəli, «Dağılan tifaq»da Süleyman bəy, «Otello»da Kassio, «Qaçaqlar»da Roller, «O olmasın, bu olsun»da Hambal, «Hacı Qara»da Heydər bəy, «Ağa Məhəmməd şah Qacar»da Rza xan və başqa maraqlı obrazlar yaratmaqla tamaşaçıların rəğbətini qazanmışdır. Aktyorun yaratdığı Vəli («Arşın mal alan») obrazı onu tamaşaçıların sevimlisi etmişdi. Qeyd edək ki, Möhsün Sənani həmin tamaşada Telli rolunun da ifaçılarından olub.\nTiflisdə doğulmuş və bütün ömrünü burada yaşamış qohumumuz 1970-ci illərdə bu teatrın aktyorları barədə söhbətimiz zamanı belə demişdi: «Tiflis teatrının bir çox tamaşalarına, o cümlədən «Arşın mal alan»a dəfələrlə baxmışam, aktyorlarla durub-oturmuşam. «Arşın mal alan»ı həm inqilabdan əvvəl, həm də inqilabdan sonra görmüşəm. Bu tamaşa hər dəfə göstərilərkən salonda oturmağa yer tapılmazdı. Aktyorları alqışlayardılar. Mən Vəli rolunda həm Möhsün Sənanini, həm də Abbas Qurbanovu görmüşəm. Hər ikisi ürəklə oynayırdı. Tamaşaçıların arzusu ilə Vəli-Telli dueti bir neçə dəfə təkrar edilirdi».\nTiflis teatrının 1919-cu ildə Türkiyəyə qastrolu zamanı göstərilən uğurlu tamaşalar digər aktyorlarla yanaşı hələ çox gənc olan Möhsün Sənanini də şöhrətləndirir. Aktyorların bu səfəri barədə qastrolun iştirakçılarından Mustafa Mərdanov və İbrahim İsfahanlının xatirələrində, habelə professor Abbas Hacıyevin «Tiflis Azərbaycan Teatrı» kitabında maraqlı məqamlara rast gəlirik.\nBu mənbələrdən məlum olur ki, tamaşaların göstərilməsi ərəfəsində Türkiyə mətbuatında ayrı-ayrı tamaşalar və aktyorlar haqqında yığcam məlumat verilmiş, truppanın repertuarı təqdim edilmişdir.\nQastrol proqramı İstanbulun «Millət» teatrında «Arşın mal alan» tamaşası ilə açılmışdır. Möhsün Sənani bu tamaşada Vəli rolunda çıxış etmişdir. İlk tamaşa çox uğurlu keçmiş və tamaşaçıların istəyi nəzərə alınaraq «Arşın mal alan» qastrol müddətində 43 dəfə göstərilmişdir.\nQastrol müddətində «Arşın mal alan»la yanaşı «O olmasın, bu olsun», «Nadir şah», «Ağa Məhəmməd şah Qacar», «Dağılan tifaq», «Gaveyi-ahəngər», «Pəri cadu», «Əlli yaşında cavan», «Bəxtsiz cavan», «Əsli və Kərəm» və başqa tamaşalar da oynanılmışdır.\nÜmumiyyətlə isə truppanın bütün tamaşaları çox uğurla keçmiş və hər bir tamaşa, habelə ayrı-ayrı aktyorlar barədə Türkiyə mətbuatında maraqlı məqalələr dərc edilmişdir. Əlbəttə, bu uğurların qazanılmasında Möhsün Sənaninin də payı vardı.\nİbrahim İsfahanlı xatirələrində yazır ki, Mirseyfəddin Kirmanşahlının rəhbərliyi ilə İstanbulda göstərilən tamaşalar çox maraqlı keçdi. İstanbul jurnallarında Mirseyfəddin Kirmanşahlı, Əşrəf Yüzbaşov, Mustafa Mərdanov və Möhsün Sənani haqqında böyük məqalələr dərc edilmişdi.\nTeatrşünas Azad Dadaşov aktyorun uğurları barədə belə yazmışdır: «Təkcə bunu göstərmək kifayətdir ki, Möhsün Sənaninin türk tamaşaçıları tərəfindən səmimiyyətlə qarşılanmasının şahidi olan truppanın rəhbəri və rejissoru Mirseyfəddin Kirmanşahlı aktyorun şərəfinə benefis keçirməyi qərara alır. Həmin gecə üçün çap olunmuş afişa və vizit biletləri indi də aktyorun arxivini bəzəyir». (Müəllif bu sətirləri aktyorun sağlığında qələmə alıb).\nQastrol başa çatdıqdan sonra Möhsün Sənani öz arzularını daha böyük səhnədə reallaşdırmaq üçün Bakıya gəlir. «Vaqif»də Eldar, «O olmasın, bu olsun»da Qoçu Əsgər obrazlarını yaratmaq, neçə-neçə obraza öz möhürünü vurmaq üçün.\nMədəniyyət.- 2011.- 27 iyul.- S. 13.


Azərbaycanda Nuh peyğəmbərin izləri » 3w.LeGenD.Az | Əfsanə olmaq istəyən bizimlədi... | Eurovision 2013, Geyimler, sac duzumleri, mentiq, aforizmler, animasiyalar, sekiller, avatarlar, menali sozler, maraqli, dadli tortlar, mp3, video\nAzərbaycanda Nuh peyğəmbərin izləri\nKiçik Qafqaz sıra dağları ərazisində Nuh Peyğəmbərin izləri aşkar edilib.\nBu barədə məlumat verən ixtisasca mühəndis olan İlqar Əliyev bildirir ki, bu ərazi Şəkidən başlayıb Qobustan qayalarında başa çatır. Onun sözlərinə görə Qobustan qayalarında olan rəsmlərin əsl məzmunu indiyə qədər açılmayıb. İlqar Əliyev Qobustan qaya rəsmlərini öz təhqiqatları üzrə açıqlamaq məqsədi ilə əlyazma şəklində kitabça tərtib edib.\nO belə hesab edir ki, Qobustan qaylarındakı əsərlər yalnız Azərbaycanın deyil, bütün dünyanın tarixini, mədəniyyətini özündə əks etdirən sirrlərlərlə doludur. İlqar Əliyev qeyd edir ki, Tanınmış səyahətçi Tur Heryerdal Qobustan qədim insanın bacarıq və düşüncəsini rəsmlər vasitəsilə bizə çatdıran məkan olduğunu, əcdadlarımızın həyat tərzini əks etdirən son paleolit dövrünə aid minlərlə qayaüstü təsvirlərə məhz Qobustan ərazisində rast gəlmək mümkün olduğunu yazıb.\n“Mənim tədqiqatlarıma görə həmin insan Həzrəti Nuh Peyğəmbərin nəslindən gələn ən son insandı və özünün babasının məzarını, məzarın önündəki şəhəri dünya gözündən gizlədərək bu günkü Azərbaycan xalqının öhdəsinə buraxmış və şəhərə gedən yolu Qobustan qayaları üzərində olan xəritələrdə göstərmişlır” – deyə İlqar Əliyev bildirir.\nAzərbaycan qayaüstü təsvirlərinin Hindistanın Madhya Pradeş ştatındakı Bhimbetka qayaüstü təsvirlər ilə oxşarlığı olduğunu deyən İlqar Əliyev bildirdi ki, çəkilmə texnologiyası fərqli olsa da, təsvir detalları, səhnələr oxşardır. Onun sözlərinə görə, eramizdan əvvəl I yüz illikdə yaşayan xalqlar öz mədəniyyətini işğalçılardan qoruyaraq Qobustan qayaları üzərinə həkk ediblər.\nİlqar Əliyev iddia edir ki, qayalarda Roma imperiyasından olan Pompeyin, Makedoniyalı İsgəndərin, Kleopatranın rəsmləri var. İlqar bildirir ki, onun araşdırmalarına görə Azərbaycanda misli görünməyən qədim tarıx gizlənib. Nuh peyğəmbərlə bağlı bir çox əfsanə və rəvayətlərin olduğunu deyən Elmlər Akademiyasının Arxeologiya instutunun arxeoloqu Nəsib Muxtarov hətta Şəkinin qədim Nuxa adının da Nuh peyğəmbərlə əlaqələndirildiyini qeyd etdi.\nBunun daha çox mifoloji aspektlə bağlı olduğunu deyən arxeoloq Nəsib Muxtarov elmi həqiqətə daha yaxın olduğunu dedi.\n1 sentyabr 2012 12:26\n19 avqust 2012 17:20\n17 avqust 2012 04:49\n16 avqust 2012 21:25\ntewekkurler cox maraqli melumatdir Allah razi olsun.\n16 avqust 2012 20:30\nMaraqli xeber ucun tewekkurler...........\n16 avqust 2012 20:20\nQobustan qaylarındakı əsərlər yalnız Azərbaycanın deyil, bütün dünyanın tarixini, mədəniyyətini özündə əks etdirən sirrlərlərlə doludur\n16 avqust 2012 20:12\nALLAH BİLEN MESLEHETDU\n16 avqust 2012 19:05\nxeber ucun twwwwwwk\n16 avqust 2012 18:50\n16 avqust 2012 18:46\naaa nə maraqlıdır təşəkkürlər.....\n16 avqust 2012 18:44\n16 avqust 2012 18:29


Məhəbbət əfsanəsi (film, 1969) — Vikipediya\nBu məqalə 1969-cu ildə çəkilmiş "Məhəbbət əfsanəsi" filmi haqqındadır. Digər mənalar üçün Məhəbbət əfsanəsi (dəqiqləşdirmə) səhifəsinə baxın.\nİnna Zubkovskaya — Mehmene Banu\nMarina Kondratyeva — Şirin\nNikita Dolquşin — Fərhad\ntammetrajlı bədii film-balet\nŞərq hökmdar qadını Məhin Banu bacısı Şirini ölümcül xəstəlikdən xilas etmək üçün öz gözəlliyini qurban verir. Şirin rəssam Fərhadla rastlaşır. Onlar bir-birini sevməyə başlayırlar. Lakin Məhin Banu hər ikisini çox sevdiyi üçün onları ayırır.\nFilm türk yazıçısı Nazim Hikmətin eyniadlı pyesi və Azərbaycan bəstəkarı Arif Məlikovun eyniadlı baleti əsasında çəkilmişdir.\nLibrettonun müəllifi: Nazim Hikmət\nXoreoqrafiyanın müəllifi: Yuri Qriqoroviç\nQuruluşçu rejissor: Yuri Qriqoroviç\nMəhəbbət əfsanəsi (film, 1965)\nMəhəbbət əfsanəsi (film, 1984)\nMəhəbbət əfsanəsi (balet)\nLeyli və Məcnun (balet)\nMənbə — "https://az.wikipedia.org/w/index.php?title=Məhəbbət_əfsanəsi_(film,_1969)&oldid=5947070"\nBu səhifə sonuncu dəfə 19 may 2021 01:09 tarixində redaktə edilib.


29 Sentyabr 2016 18:08 (UTC+04:00)\nÇexiya sanki turizm üçün yaradılıb. Avropanın lap ürəyində yerləşən bu kiçik dövlət artıq bir neçə yüzillikdir ki, romantik istirahət və ekskursiya üçün gözəl yer kimi turistlərin diqqətini cəlb edir. Bu sehrli ölkənin hər şəhəri öz nadir tarixi və görməli yerləri ilə öyünə bilər. Demək olar ki, onların hər birində qədim saray, qəsrlər var.\nBeləliklə, Publika.az-ın “Yolçu” layihəsi çərçivəsində bu həftə oxucuları Çexiyaya virtual səyahətə dəvət edirik. Odur ki, yolçu yolda, gözlər isə yazıda gərək...\nÇexiya və ya rəsmi adı Çex Respublikası olan bu diyar Şərqi Avropada yerləşir. Çexiya 1 may 2004-cü ildən Avropa İttifaqının üzvüdür və Şengen zonasına daxildir. Ölkə tarixən 2 vilayətdən - Bohemiya və Moraviyadan ibarət olub. Sileziya torpaqlarının da bir hissəsi Çexiyanın ərazisinə düşür. Ölkənin paytaxtı Praqa şəhəridir. Praqa Çexiya Respublikasının ən böyük şəhəridir.\nTanrının Çexiyaya ən böyük mükafatı\nGöllər, meşələr, çaylar, dağlar, çəmənlər... Tanrı Çexiyaya dünyanın ən gözəl təbiəti ilə mükafatlandırıb. Çexiyanın 30%-i meşələrlə əhatələnib. Xüsusilə Bohemya dağları və Karpatların yüksək bölgələrində iynəyarpaqlı meşə bölgələri, yüksəkliyi çox olmayan yerlərdə qayın, palıd və gürgen meşələri üstünlük təşkil edir. Mərkəzi Avropa ölkələrində olduğu kimi Çexiyanın qışı sərt keçən quru iqlimə malikdir. Yayı sərin keçən ölkədə illik orta temperatur ildən ilə fərqlənir. Qışda ölkədə hava hər zaman sıfır dərəcədən aşağı olur.\nYeraltı ehtiyatları məhduddur. Avropanın ən çox uran çıxaran ölkəsi olan Çexiyada kömür, stibium, maqnezit, civə, qrafit, kaolin və az miqdarda neft çıxarılır. Çıxarılan uranın miqdarı, bu maddənin strateji əhəmiyyəti baxımından açıqlanmır.\nÇexiyanın ən məşhur Karlov körpüsü Vltavoy çayı üzərində ucalır və Köhnə şəhəri Praqa Qəsri ilə birləşdirir. Karlov Körpüsü qum bloklarından hörülüb və onun 16 böyük qapısı var. Körpü boyunca xristian süjetləri ilə işlənmiş 30 heykəltəraşlıq nümunələri quraşdırılıb və bura Praqanın ən diqqətəlayiq yerlərindən biri hesab edilir. Yüzilliklər ərzində körpü həm mövcud nəqliyyat qovşağı, həm müdafiə qurğusu, həm Praqa marafonu marşrutunun bir hissəsi, həm də çəkiliş meydançası kimi xidmət edib. Məsələn, Tom Kruzun baş rolda çəkildiyi Brayn De Palmanın “Missiya: Həyata keçirilmədi” filmi burada lentə alınıb.\nKörpünün ilk təməli 1357-ci il iyulun 9-da qoyulub. Karlov körpüsünün təməlinin qoyulması gününü IV Karlın münəccimlərin məsləhəti ilə seçilib. Qotika üslubunda tikilmiş nadir memarlıq incisi olan Karlov körpüsünün tikintisi XV əsrin əvvəllərində başa çatıb. Yeri gəlmişkən, gələn il körpünün 660 illiyi tamam olacaq. 1841-ci ilədək bu körpü Çexiya paytaxtından axan çayın üstündən keçmək üçün yeganə qurğu olub.\nHeyrətamiz memarlıq nümunələri\nÇexiya öz gözəl memarlıq abidləri ilə məşhurdur. Praqada Staromestkaya meydanı nəyə desən dəyər. Hərçənd ki, bu gözəl ölkənin görməli yerlərini və digər memarlıq abidələri də xüsusi qeyd etmək lazımdır. Məsələn, illər əvvəl, texnikanın inkişaf etmədiyi dövrdə insanların ucaltdığı qorxulu və əzəmətli qotik kilsələr keçmişin irsi xatırladacaq. Əgər sarayları görmək istəyirsinizsə, onda əyalətlərə getməlisiniz. Ən görməli yerlərə Krjivoklat qalalarını, həmçinin YUNESKO-nun dünya irsi siyahısına yazılan Kunta şəhərciyini nümunə göstərmək olar. Əgər 18-ci əsrə aid olan Monte-Karlonu görmək istəyirsinizsə, Karlovı Varı şəhərciyinə gedin, orada ecazkar mühiti yaradan nəfis memarlıq abidələri və isti mineral bulaqlar sizi nağıllar dünyasına aparacaq.\nÇexiya saraylar ölkəsidir. Rəsmi məlumatlara görə, Çexiyada 2,5 minə yaxın qala və qəsrlər var. Buna görə də, Çexiyanı bəzən “Əfsanələr ölkəsi” adlandırırlar. Bu ecazkar ölkədə hər kəs öz ruhuna uyğun gələn romantik, əzəmətli, tənha, sarsılmaz və ya tarixi saraylar tapa bilər. Ekskursiya zamanı turistlərə qədim tarixi qalalar, silah və məişət əşyaları və incəsənət əsərləri göstərilir. Ümumiyyətlə, dövlət turistlərin marağını buraya cəlb etmək üçün hər şeyi edir və tarixi irsini göz bəbəyi kimi qoruyub saxlayır. Ən məşhur saraylara Kartlşteyn, Zvikov, Lednie, Şecki-Şternberk, Deteniçe və Orliki misal çəkmək olar.\nAvropanın ən gözəl şəhərlərindən birinin təqdimata ehtiyacı yoxdur. Çexiyanın paytaxtını sevməmək mümkün deyil. Bu şəhərdə hər kəs özünə aid olan doğmalıq tapacaq. Bunun üçün sadəcə rahat ayaqqabı geyinin və gəzməyə yollanın.\nŞəhərə bu ad gözəl şəhərə səfalı iqliminə, dağ havasına, təbii sərvətlərinə görə verilib. Praqanın yaranması haqda dolaşan əfsanələr dillər əzbəridir. Libuşe adlı sehrbaz qarabasmalarının birində Praqa adlı diyarı yuxuda görür və bununla da röyada görünən şəhər çox keçmir ki, gerçəyə çevrilib.\nKarlov körpüsü bu gözəl şəhəri iki hissəyə ayırır. Bir tərəfdə Staromestskaya meydanı, keçmiş yəhudi gettosu, Vaçlavskaya meydanı və rəqs edən ev yerləşir.\nDigər tərəfdə isə Praqa qəsri və çoxsaylı bağları, Müqəddəs Vitta kilsəsini və bütün şəhərin mənzərəsinin göründüyü Petrşin təpəsinə qalxan funikulyoru ziyarət etmək olar. Bura bütün romantiklərin sığınacağıdır. Bu gözəl mənzərəni izləmək üçün sadəcə funikulyora minib və ya şəhərin çoxsaylı təpələrindən birinə qalxmaq lazımdır.\nDünyanın ən dadlı pivəsi\nDünyanın ən yaxşı pivələrini siz yalnız Praqada dada bilərsiniz. Çexiyada pivə çəkmə sənəti geniş yayılıb. Çexlərdə pivə nəsilləri birləşdirən dəyər kimi qiymətləndirilir. Pivənin məşhur Budvar növü bir çox vitaminlərlə zəngindir. Bu pivənin suyu 300 metr dərinliyi olan artezian quyusundan çıxardılır. Çex pivəsi ağzının dadını bilənlər üçün əsl cənnətdir. Yüksək keyfiyyətli çex pivəsinin dadlı olmasını hətta ən sərt alman ekspertləri də etiraf edir. Belə ki, "European Beer Star" (Avropanın pivə ulduzu) müsabiqəsində Çexiyanın 3 pivə markası mükafata layiq görülüb.\nÇexiyada bütün məşhur geyim və ayaqqabı brendlərinin mağazalarına rast gələ bilərsiniz. Məhsulların qiyməti xüsusi ilə modapərəstləri sevindirəcək. Səbəb sadədir - burada qiymətlər çox aşağıdır. Bundan əlavə, mövsüm endirimlərində siz premium səviyyəli brendlərin məhsullarını almaqla cibinizə kifayət qədər qənaət etmiş olacaqsınız. Alış-veriş üçün ən uyğun yerlər Praqanın mərkəzində dünya brendlərinin məhsullarının satıldığı “Palladium”, “Kotva” kimi bir neçə iri ticarət mərkəzləridir.\nTuristlər üçün əla şərait\nÇexiyada xidmət sahəsi yüksək səviyyədir və işçilərin çoxu rus dilində sərbəst danışır. Ona görə də sizdə ünsiyyətlə problemi yaranmayacaq. Bundan başqa, Çexiyada mənzil kirayələrinin qiyməti də münasibdir. Məsələn, bir günlük mənzil kirayəsi sizə 50 avroya başa gələcək. Ölkəni istər avtobusla, istərsə də qatarla səyahət etmək olar. Çexiya inkişaf etmiş avtomobil və dəmir yolu şəbəkəsinə malikdir. Dəmir yollarının dörddə birində elektrikli qatarlar çalışmaqdadır. Praqa və ölkənin digər böyük şəhərləri hava nəqliyyatı ilə bir-birinə bağlıdır.\nXanımlar üçün ən sevimli və dəyərli hədiyyə kimi tanınan çex suvenirləri dünyada məşhurdur. “Mozer” firmasının suvenir - büllur qabları bütün dünyada populyardır. Çexiyada məşhur olan daha bir aksessuar - duzlara hopdurulan güldür. Belə gül uzunmüddətli qalır.\nÜzüm yığımı bayramı\nÇexiyada çoxlu sayda üzüm bağları və növləri var. Üzüm yığımı vaxtı gələndə çexlər bu hadisəni bayram etmək məqamını əldən buraxmır. Meydanlarda yetişmiş üzümdən hazırlanmış şirələr, eləcə də şərab və araq yarmarkaları təşkil edilir. Bu, noyabrın 11-də, 11 saat və 11 dəqiqə davam etdiyi Müqəddəs Martin Günündə baş verir.\nYerli mətbəxi haqqında ondan başlamaq lazımdır ki, bütün yeməklər lori dildə desək, pivə ilə yaxşı “gedir”. Çex mətbəxinin əsas menyusunu: donuz balası, qızardılmış pendir, xüsusi sousda servis olunan kolbasa, ət və kartofdan hazırlanmış müxtəlif yeməklər təşkil edir. Buraya gələndə ilk növbədə ət yeməklərini dadmaq lazımdır, çünki dəniz məhsulları Avropa qitəsinin mərkəzində yerləşən Çex mətbəxinə yaddır. Burada yemək porsiyaları iki nəfərə kifayət edəcək qədər böyükdür, ən əsası qiymətlər sərfəlidir.\nƏlbəttə ki, ştridel şirniyyatını qeyd etməmək olmaz. Bu şirniyyatı istənilən restoranda sifariş vermək mümkündür. Ştridel 3 inqrediyentdən: alma, kəsmik, xaşxaş və ənənəvi yağlı xəmirdən hazırlanır. Şirniyyat ustaları zövqdən asılı olaraq almanı mövsüm meyvələri ilə əvəzləyir. Milad bayramı üçün isə xüsusi olaraq kişmişli və qozlu variantı bişirilir.\nÇexiya təkcə romantik istirahət və ekskursiyalardan ibarət deyil, həm də müalicəvi suları ilə zəngindir. Çexiya sanatoriyaları da turistləri cəlb edən əsas amillərdən biridir. Ən müxtəlif xəstəlikləri olan insanlar müalicə olunmaq üçün Çexiyanı seçir. Müalicəvi amillər bunlardır: mineral sular, habelə təmiz hava və (dağ və iynəyarpaqlı təmiz havası) müalicəvi palçıq. Bunlarla yanaşı, yüksək keyfiyyətli servisi və ən müasir tibbi texnologiyalarla müxtəlif növ müalicə və profilaktika ilə xariqələr yaradacaq.\nSiz sağlam həyat tərzi sürürsünüz? Onda Çexiyanın qış turizmini seçin. Çexiyanın şimal-şərqində, Polşa ilə sərhəddə Krkonoşi dağları yerləşir. Çexiyanın əsas dağ-xizək kurortları orada yerləşir. Onlarda sizin istirahətinizin yüksək səviyyədə keçməsi üçün bütün şərait yaradılıb: restoranlar, diskotekalar, əyləncə mərkəzləri və s. Əlbəttə, çex kurortları Alp zirvələri ilə öyünə bilməz, yolların uzunluğuna və dağ xizək idmanına, həmçinin sürüşmə zonalarının müxtəlifliyinə görə Çexiya digər Avropa ölkələrindən geri qalır. Amma onlarla müqayisədə burada qiymətlər turistləri təəccübləndirəcək dərəcədə xeyli ucuzdur.\nYeni ili qeyd etmək üçün ən gözəl şəhər\nƏgər siz bütün avropalıların əsas bayramının abı-havasını duymaq istəyirsinizsə, yolunuzu Çexiyadan salın. Təkcə Praqa deyil, bu ölkənin istənilən digər şəhəri bir neçə günlük möcüzələr diyarını xatırladır. Meydanlarda hamı milli şirniyyata qonaq edilir, küçələri yarmarkalarda satılan darçın qoxusu bürüyür, çexlər və qonaqlar ölkənin ənənəvi milad içkisi - isti qlintveyn içirlər. Bundan başqa küçədə kiçik qablarda satılan şəkərli çex krendellərinin dadına baxmağı unutmayın və mütləq kilsəyə baş çəkin. Burada bibliya mövzusunda mahnıları eşitmək olar.\nHaşiyə: Çexiyada turizm mövsüm sentyabrda başa çatır və bir də apreldə başlanır. Bu isə o deməkdir ki, Çexiyanı oktyabrda səfər etmək sizə daha ucuz başa gələcək. Üstəlik, payızda səyahət etmək üçün çoxlu arqument var. Birincisi, qotik kilsələr və Praqanın dar daş küçələri məhz tutqun payız səması altında daha dərin təsir bağışlayır. İkincisi, bu mövsümdə Çexiyada çoxlu bayramlar keçirilir, bu zaman şəhərlərin mənzərəsi dəyişir, qızılı rəngə boyanır. Və heç də yayın parlaq rənglərindən geri qalmır.\nXüsusi qeyd etmək lazımdır ki, Çexiya vizası sizə ölkənin bütün görməli yerlərini ziyarət etmək üçün deyil, həm də digər Avropa ölkələrinə getməyə imkan verir. Məsələn, Çexiyadan Budapeşt, Vyana, Münxen, Nürnberq, Drezden və hətta Parisə getmək olar.\nÇexiyada mövcud olan qanuna əsasən, şəhərdə plastik şüşə paketləri və yaxud peyk antenalarına rast gələ bilməzsiniz. Belə ki, şəhərin görünüşünü pozmaq qadağandır.\nBurada insan sümüklərindən inşa edilmiş kilsə mövcuddur. Bir zamanlar bura müqəddəs ərazi hesab edilirdi. 14-cü əsrdə vəba xəstəliyi zamanı məhz burada 30 min insan basdırılıb. 18-ci əsrdə bura yeni “sahiblər” gəlir və həmin sümükləri çıxararaq onlardan sözügedən kilsəni inşa edirlər.\nÇexiya şəhərlərində siqaret çəkən insanlara çox nadir hallarda rast gələ bilərsiniz. Hərəkət edərkən siqaret çəkənləri isə ümumiyyətlə, çox az halda görə bilərsiniz.\nÇexiyada ən yüksək maaşlı vəzifələrdən biri baytardır. Şəhər küçələrində bir çox insanlar öz heyvanları ilə gəzirlər və bu hal burada müsbət məqam kimi qiymətləndirilir. Çexiyada demək olar ki, evsiz heyvan yoxdur.\nÖlkə küçələrində hündürdaban ayaqqabı ilə hərəkət edən qadına rast gəlmək mümkünsüzdür. Belə ki, burada qadınlar daha rahat tərzə üstünlük verir.


“Ermənilərlə qohumluğu olan 10 deputatımız var...”\n"Erməni əsilli məmurlar öz sənədlərini elə dəyişdiriblər ki...”\n"Nə qədər ki, dövlət strukturlarımızda erməniqanlılar çalışır, Qarabağ problemi həll edilməyəcək”\nAzərbaycanın siyasi elitasında təmsil olunan bəzi şəxslərin ailə üzvlərinin, yaxın qohumlarının erməni olması və ermənilərlə ünsiyyətə girmələri ilə bağlı mətbuatda daim informasiyalar dərc olunur. Son günlər baş nazirin birinci müavini Yaqub Eyyubovun qardaşı qızının Qazaxıstanda erməni əsilli gənclə ailə qurması da medianın diqqətindən qaçmadı. Mövzunu siyasi elmlər doktoru, politoloq Cümşüd Nuriyevlə dəyərləndirdik.\n- Erməniəsilli məmular öz milliyyətlərini etiraf edirlərmi? Etməzlər belə, sənədlərlə onu sübut etmək mümkündürmü?\n- Bu gün erməni qanını daşıyanlar əsillərini danırlar. Bu, erməni xarakterinə uyğundur. Ən qorxulusu odur ki, həmin ermənilər bütün sənədləri dəyişdiriblər. Bunu sübüt etməyə qalxanda sənədlər tapılmır, onlar arxivdən götürülüb. Milli Məclisdə bir tərəfi erməni olan - anası, nənəsi və arvadı erməni olanların sayı 10-a qədərdir. Baş nazirin müavinin arvadı da ermənidir. Ancaq bunu danır. Jurnalist Rey Kərimoğlu baş nazirin birinci müavini Yaqub Eyyubovun anasının erməni olması ilə bağlı yazmışdı. Məmur həmin jurnalisti evinə aparıb, analığını göstərib demişdi: "Bax, gör bu ermənidir?” Yəni sübut etmək çətindir. Nə siz başınızı ağrıdın nə də mən, bunu sübüt etmək mümkün olmayacaq. Ermənilərin sənədlərini dəyişdirən şərəfsizlər bir şeyi başa düşməlidirlər ki, Qarabağ probleminin bu günə qədər həll olunmamasının səbəbi məhz vəzifədə olan ermənilərin fəaliyyətinin nəticəsidir.\n- Araşdırma üçün arxivə daxil olmağa cəhd etmisinizmi?


Müsabiqə qalibi mükafatlandırılıb\nIX-XI sinif şagirdləri arasında təşkil olunan “Ən yaxşı təqdimat” müsabiqəsinin nəticələrinə əsasən, Bəhruz Ağaverdiyev adına Qusar şəhər 1 nömrəli tam orta məktəbin X sinif şagirdi Quliyeva Mələkxanım Namiq qızı III dərəcəli diploma layiq görülüb.\nQusar RTŞ-nin müdiri Yüzbəy Abuyev qalibi təbrik edərək müsabiqənin əhəmiyyəti barədə danışıb. Bildirib ki, müstəqil Azərbaycan dövlətinin qurucusu, dahi siyasətçi Heydər Əliyevin zəngin irsinin, şərəfli həyat və fəaliyyətinin gənc nəsil tərəfindən davamlı olaraq öyrənilməsi məqsədilə keçirilən bu cür müsabiqələrin böyük əhəmiyyəti var.\nİdarə müdiri müsabiqənin mövcud sanitar-epidemioloji vəziyyət nəzərə alınaraq videotəqdimat formatında onlayn keçirildiyini bildirib. Ümummilli lider Heydər Əliyevin Azərbaycanda elm və təhsillə bağlı siyasətinin real şəkildə müsbət təzahürünü göstərdiyi deyən Yüzbəy Abuyev müvafiq inkişaf strategiyasının ölkə Prezidenti cənab İlham Əliyev tərəfindən uğurla davam etdirildiyini vurğulayıb.\nMüsabiqə qalibinə diplom və qiymətli hədiyyələr təqdim olunub.


mks.az - Xidmət müqaviləsi ilə işə cəlb olunan vətəndaşa əmək kitabçası açılmalı və dövlət sosial sığorta şəhadətnaməsi alınmalıdır?\nCümə axşamı, 18 İyul 2019 11:04\nXidmət müqaviləsi ilə işə cəlb olunan vətəndaşa əmək kitabçası açılmalı və dövlət sosial sığorta şəhadətnaməsi alınmalıdır?\nVergi ödəyicisi tərəfindən vergi uçotunda olmayan şəxslə müqavilə bağladıqda əmək kitabçası açılması qanunvericiliklə nəzərdə tutulmayıb. Azərbaycan Respublikası Nazirlər Kabinetinin 1996-cı il 26 dekabr tarixli, 186 nömrəli qərarı ilə təsdiq olunan “İşçilərin əmək kitabçasının forması və onun tərtibi” Qaydalarına əsasən, əmək kitabçası işçinin əmək fəaliyyətini və əmək stajını təsdiq edən əsas sənəddir. O səbəbdən xidmət müqaviləsi bağlanılması zamanı əmək kitabçasının tətbiqinə ehtiyac yaranmır. Amma “Dövlət sosial sığorta sistemində fərdi uçot haqqında” qanunun 7.7.3- cü maddəsinə əsasən, dövlət sosial sığorta şəhadətnaməsi olmayan şəxslərlə mülki-hüquqi xarakterli müqavilə bağlandıqda, bir ay müddətində həmin şəxsə sosial sığorta şəhadətnaməsi alınması üçün müraciət olunmalıdır. Bu səbəbdən də, vergi ödəyiciləri VÖEN-i olmayan şəxslərlə xidmət müqaviləsi bağladıqda sosial sığorta şəhadətnaməsi tələb etməlidir, əgər vətəndaş sosial sığorta şəhadətnaməsini heç vaxt əldə etməyibsə, bu zaman kartın alınması üçün müvafiq dövlət sosial müdafiə fonduna müraciət olunmalıdır. Vergi Məcəlləsinin “Ödəmələr haqqında məlumatın verilməsi” adlı 73- cü maddəsinə əsasən, vergi ödəyicisi görülmüş işlərin və ya göstərilmiş xidmətlərin haqqını ödədiyi üçün qanunla müəyyən edilmiş hallarda və qaydada ödənilmiş məbləğlər barədə vergi orqanına məlumat verməlidir. Məlumatın hansı formada verilməsi ilə bağlı hər hansı standart forma (bəyannamə, arayış və s.) olmadığı üçün, vergi ödəyicisi sərbəst formada müraciət edə bilər.\nBu mövzuda digər yazılar « İşçiyə ezamiyyə haqqı mütləq nağdsız ödənilməlidir? İşçi güzəşt hüququnu təsdiq edən sənədlə bağlı önəmli halın ızahı »